Komisjoni otsus,

27. juuni 2001,

millega luuakse Euroopa teadusuuringute nõuandekomitee

(teatavaks tehtud numbri K(2001) 1656 all)

(2001/531/EÜ, Euratom)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Aatomienergiaühenduse asutamislepingut

ning arvestades järgmist:

(1) Komisjon vajab Euroopa TTA-poliitika mõju suurendamiseks sõltumatut, kõrgetasemelist organit.

(2) Nõuandev organ tuleks moodustada teadusringkonnas, tööstuses ja teenindussektoris töötavatest kõrge tasemega isikutest, et uurida teaduspoliitika üldküsimusi.

(3) Euroopa Ülemkogu Lissaboni istungi eesistujariigi lõppjäreldustes (märts 2000) sedastatakse, et Euroopa Liit peab püüdma saavutada eesmärgid, mis on sätestatud komisjoni teatises "Euroopa teadusruumi suunas".

(4) Nõukogu kinnitas 16. novembril 2000, et kõnealuse sõltumatu nõuandva organi loomine komisjoni juurde on tähtis.

(5) Teaduslikult põhjendatud teadmised ja nõuanded on üha kesksemal kohal Euroopa Liidu poliitika kujundamisel ja rakendamisel.

(6) Komisjon on asjaomaste akadeemiliste ja tööstusringkondadega ulatuslikult nõu pidanud sellise organi optimaalset toimimist võimaldava vormi üle.

(7) Nõuandesüsteem on vaja kohandada teadus- ja tehnoloogiapoliitika nõuetega, eelkõige Euroopa teadusruumi arendamisega nii, et oleks täielikult arvesse võetud ühenduse spetsiifilisemate nõuandestruktuuride, esmajoones riskianalüüside eest vastutavate nõuandeorganite pädevus.

(8) Komisjon toetab naiste piisavat esindatust nõuandekomiteedes, seades eesmärgiks, et 40 % TTA-tegevuses osalejatest on naised,

ON VASTU VÕTNUD KÄESOLEVA OTSUSE:

Artikkel 1

Käesolevaga asutatakse komisjoni juurde nõuandekomitee, edaspidi "Euroopa teadusuuringute nõuandekomitee". Komitee on teadus- ja tehnoloogiaarenduspoliitika nõuandev organ.

Artikkel 2

1. Komitee ülesanne on nõustada komisjoni ühenduse teadus- ja tehnoloogiaarenduspoliitika kujundamisel ja rakendamisel. Sellega seoses pöörab komitee erilist tähelepanu Euroopa teadusruumi teostamisele ning selliste tegevusvahendite kasutamisele, nagu on ühenduse teadusuuringute ja tehnoloogiaarenduse raamprogrammid.

2. Lõikes 1 ettenähtud ülesannete täitmiseks esitab komitee omal algatusel või vastavalt komisjoni taotlusele arvamusi või annab nõu mitmesugustes ühenduse teaduspoliitika küsimustes või teaduse ja tehnoloogia arendamise alal Euroopas ja kogu maailmas.

3. Komisjon tagab, et komitee saab kätte kogu teabe, mis on vajalik tema ülesannete täitmiseks. Sellega seoses saab komitee korrapäraselt teavet ühenduse teaduspoliitika arengu kohta.

4. Komitee ametliku taotluse korral esitavad komisjoni talitused komiteele kirjalikud märkused komitee arvamuste või nõuannete kohta. Peale selle annavad komisjoni talitused korrapärast teavet võimalike järelmeetmete kohta.

5. Komisjon võib komitee arvamust taotledes määrata selle esitamise tähtaja.

6. Komitee asub selgesti määratletud sõltumatul positsioonil ega esinda teaduslike, tööstus- või muude organisatsioonide, riikide või sektorite huve. Vajaduse korral konsulteerib komitee kõnealuste organisatsioonidega.

7. Komitee nõuanded avalikustatakse ja tehakse teatavaks Euroopa Ühenduste institutsioonidele ja liikmesriikidele, ilma et see piiraks artikli 8 kohaldamist.

Artikkel 3

1. Komitee koosneb 45 liikmest, kelle komisjon nimetab ametisse isiklikult. Teadus- ja akadeemiliste, äri- ja tööstusringkondade ja muude sidusrühmade nõuetekohase esindatuse ning komitee täieliku sõltumatuse tagamiseks nimetatakse komitee liikmed järgmiselt:

- 20 liiget akadeemilistest ringkondadest Euroopa Teadusfondi esildusel,

- 20 liiget äri- ja tööstusringkondadest Euroopa Tööandjate Föderatsiooni (UNICE) esildusel,

- 5 liiget määrab komisjon.

45 liiget määratakse ühe otsusega ning komitee liikmete nimekiri avaldatakse Euroopa Ühenduste Teatajas.

2. Komitee lõplik koosseis peab kajastama Euroopa mitmekesisust. Ülesseadmine toimub järgmiste kriteeriumide alusel:

- pädevus teadustöös ja/või teadustöö juhtimisel,

- nõustamisvilumus Euroopa või rahvusvahelisel tasandil,

- teadus- ja tehnoloogiaalaste distsipliinide tasakaal, sealhulgas teatav kogemus ülikooli ja tootmisettevõtte vahelise koostöö vallas,

- geograafiline tasakaal, kusjuures võetakse arvesse Euroopa Liidu laienemist ning raamprogrammidega ühinenud riike,

- asjakohane sooline tasakaal.

Artikkel 4

Komitee iga liikme ametiaeg on kolm aastat ning seda on võimalik pikendada. Komitee liikmed jäävad ametisse kuni nende asendamiseni või ametiaja pikendamiseni.

Komitee liikmed ei saa oma ülesannete täitmise eest tasu. Komitee ja selle juurde loodud töörühmade koosolekutega kaasnevad sõidu- ja elamiskulud katab komisjon vastavalt kehtivale reglemendile. Kui eelnevalt ei ole kokku lepitud teisiti, võib komisjon katta ka arvamuste ja nõustamiste ettevalmistamisega kaasnevad sõidu- ja elamiskulud. See hõlmab komitee liikmete ja välisekspertide kohtumisi väljaspool Brüsselit.

Artikkel 5

1. Komitee valib kohalolevate liikmete hulgast kahekolmandikulise häälteenamusega esimehe ja kaks aseesimeest. Peale selle valib komitee kohalolevate liikmete hulgast kahekolmandikulise häälteenamusega viis liiget, kes koos esimehe ja aseesimeestega moodustavad komitee büroo. Büroo moodustamisel tuleks järgida artikli 3 lõikes 2 nimetatud kriteeriume.

Büroo korraldab komitee tööd.

Komitee arvamuste ja nõustamiste ettevalmistamisel võib büroo taotleda komisjonilt uuringute korraldamist või konsulteerimist välisorganisatsioonidega.

2. Komisjon tagab komitee sekretariaadile finants- ja haldustoetuse, kindlustades sellega komitee täieliku sõltumatuse.

3. Võimaldamaks komiteel täita oma ülesandeid, võib büroo moodustada töörühmi, mis koosnevad komitee liikmetest ja vajaduse korral isikutest väljaspool komiteed. Komitee ja töörühmad võivad kutsuda eksperte oma töös osalema. Eksperdid võtavad osa üksnes selle küsimuse arutamisest, mille jaoks nad kutsuti. Komisjon katab nende sõidu- ja elamiskulud.

Komitee võib korraldada õpikodasid ja konverentse. Komisjon katab kõnealuste ürituste kulud, kui eelnevalt ei ole kokku lepitud teisiti.

4. Komisjon annab komiteele vahendid, mis on vajalikud komitee tegevusest ja arvamustest teatamiseks.

Artikkel 6

Komitee koosolekud toimuvad keskmiselt kolm korda aastas. Tavapäraselt toimuvad koosolekud komisjoni tööruumides.

Komisjoni esindajad võtavad osa komitee ja selle töörühmade koosolekutest, kui komitee esimees ei ole ametlikult ette näinud teisiti.

Artikkel 7

Komitee võtab vastu oma töökorra.

Artikkel 8

Ilma et see piiraks EÜ asutamislepingu artikli 287 ja Euratomi asutamislepingu artikli 194 kohaldamist, kirjutavad komitee liikmed alla deklaratsioonile, mille kohaselt nad ei avalikusta nendele komitee või selle töörühmade töös osalemisel teatavaks saanud informatsiooni, kui komisjon on teatanud, et arvamus või küsimus on konfidentsiaalne.

Komitee liikmetel tuleks hoiduda niisuguste teemade arutamisest, kus neil on huvide konflikt. Selleks kirjutavad nad alla deklaratsioonile, milles nad kinnitavad, et juhul kui päevakorda tõuseb huvide konflikti sisaldav küsimus, mida võib pidada nende sõltumatust kahjustavaks, teatavad nad sellest esimehele.

Artikkel 9

Komisjoni otsus 98/611/EÜ, Euratom, millega asutatakse Euroopa teadusfoorum, tunnistatakse kehtetuks.

Brüssel, 27. juuni 2001

Komisjoni nimel

komisjoni liige

Philippe Busquin

--------------------------------------------------